ປາກິສຖານ ເລີ້ມບຸກໂຈມຕີ ພວກກະບົດທາລີບານ ໃນເຂດຊົນເຜົ່າ ວາຊີຣິສຖານໃຕ້
ຂ່າວສຳຄັນອື່ນໆ: ຊາວອັຟການິສຖານ ພວມລໍຖ້າຟັງ ລາຍງານກ່ຽວກັບ ການສໍ້ໂກງຄະແນນສຽງ ໃນການເລືອກຕັ້ງ ປະທານາທິບໍດີເທື່ອແລ້ວ; ມີ 32 ຄົນ ເສັຽຊີວິດ ໃນ
ເຈົ້າໜ້າທີ່ ປາກິສຖານ ກ່າວວ່າ ກອງທັບປາກິສຖານ ໄດ້ເລີ້ມເປີດສາກບຸກໂຈມ ຕີທາງພາກພື້ນດິນ ຕໍ່ພວກກະບົດ ທາລີບານ ໃນເຂດ WAZIRISTAN ໃຕ້ ຊຶ່ງເປັນການປະຕິບັດງານ ທີ່ໄດ້ມີການລໍຖ້າ ມາເປັນເວລາ ດົນນານແລ້ວນັ້ນ ກອງທັບປາກິສຖານກ່າວໃນວັນເສົາ ມື້ນີ້ວ່າ ມີທະຫານ 28 ພັນຄົນ ເຂົ້າຮ່ວມ ການປະຕິບັດງານເພື່ອກວດລ້າງ ພວກທາລີບານ ທີ່ມີຢູ່ປະມານ 10 ພັນຄົນ ໃນເຂດພູຜາປ່າດົງ ຂອງWAZIRISTAN ໃຕ້ ຊຶ່ງເປັນທີ່ໝັ້ນ ຂອງພວກກະບົດ ໃກ້ໆຊາຍແດນ ອັຟການິສຖານ ເຈົ້າໜ້າທີ່ຄົນນຶ່ງ ກ່າວວ່າ ເຮືອບິນຣົບ ແລະເຮຣີຄອບເຕີ້ ຕິດປືນກົນກໍໄດ້ເຂົ້າຮ່ວມ ການປະຕິບັດງານ ຂະນະທີ່ກຳລັງ ພາກພື້ນດິນ ເຄື່ອນເຂົ້າໄປໃນເຂດດັ່ງກ່າວ ເຈົ້າໜ້າທີ່ ກອງທັບປາກິສຖານ ກ່າວວ່າ ທະຫານມີເວລາຈຳກັດໃນການໂຈມຕີ ທາງພາກພື້ນດິນ ຕໍ່ພວກກະບົດ ກ່ອນທີ່ຫິມະ ຈະເລີ້ມຕົກໃນອີກບໍ່ເທົ່າໃດ ອາທິດຂ້າງໜ້ານີ້ ບໍ່ເທົ່າໃດຊົ່ວໂມງ ກ່ອນທີ່ການບຸກໂຈມຕີທາງພາກພື້ນດິນ ຈະເລີ້ມຂຶ້ນນັ້ນ ເຈົ້າໜ້າທີ່ ປາກິສຖານ ກໍໄດ້ປະກາດຫ້າມບໍ່ໃຫ້ ປະຊາຊົນ ຢູ່ໃນເຂດດັ່ງກ່າວ ອອກນອກເຮືອນ ຊາວອັຟການິສຖານກຳລັງ ລໍຖ້າຟັງ ລາຍງານຂອງ ຄະນະກັມມະການທີ່ ໄດ້ຮັບການ ສນັບສນຸນຈາກອົງການສະຫະ ປະຊາຊາດ ຊຶ່ງອາດຈະ ພາໃຫ້ມີການເລືອກຕັ້ງ ປະທານາທິບໍດີຮອບສອງຢູ່ໃນອັຟການິສຖານ ໜັງສືພິມ WASHINGTON POST ລາຍງານວ່າຄະນະກັມມະການຮ້ອງທຸກ ກ່ຽວກັບການເລືອກຕັ້ງ ໄດ້ຫລຸດຈຳນວນຄະແນນສຽງທີ່ປະທານາທິບໍດີ HAMID KARZAI ໄດ້ຮັບ ລົງມາເປັນ 47% ຄືບໍ່ຮອດ 50%ທີ່ທ່ານຕ້ອງການ ເພື່ອຫລີກລ້ຽງ ການເລືອກຕັ້ງຮອບສອງ ຜົນການນັບຄະແນນສຽງໃນຂັ້ນຕົ້ນ ທີ່ນຳອອກເຜີຍແຜ່ ໃນເດືອນແລ້ວນີ້ ກໍຄືທ່ານ KARZAIໄດ້ຮັບຄະແນນສຽງ 54% ແລະຄູ່ແຂ່ງ ຄົນສຳຄັນຂອງທ່ານ ຄືອະດີດ ຣັຖມຸນຕຣີການຕ່າງປະເທດ ອັຟການິສຖານ ທ່ານ ABDULLAH ABDULLAH ໄດ້ຮັບ 28% ໂຄສົກຂອງອົງການສະຫະປະຊາຊາດ ກ່າວຕໍ່ VOA ໃນມື້ວານນີ້ວ່າ ການຊັ່ງຊາຕີຣາຄາຂັ້ນສຸດທ້າຍ ຂອງຄະນະສືບສວນ ກ່ຽວກັບການຂັດແຍ້ງ ໃນການເລືອກຕັ້ງປະທານາທິບໍດີ ເມື່ອວັນທີ 20 ສິງຫາ ຜ່ານມານັ້ນ ຈະມີຂຶ້ນໃນໄວໆນີ້ ເຈົ້າໜ້າທີ່ອິນເດັຽກ່າວວ່າ ມີຢ່າງນ້ອຍ 32ຄົນ ເສັຽຊີວິດ ໃນອັກຄີພັຍ ທີ່ກຸດັງຫລືສາງ ເກັບ ໝາກກະໂພກແຫ່ງນຶ່ງ ໃນພາກໃຕ້ປະເທດ ອິນເດັຽ ຕຳຣວດກ່າວວ່າ ມີ 2 ຄົນໄດ້ຖືກຈັບ ຮວມທັງເຈົ້າຂອງສາງເກັບເຄື່ອງ ມີລາຍງານວ່າ 10 ຄົນໄດ້ຮັບບາດເຈັບ ໃນອັກຄີພັຍ ທີ່ເກີດຂຶ້ນໃນຕອນເດິກ ຂອງຄືນວັນສຸກ ນຶ່ງມື້ກ່ອນວັນສລອງບຸນ DIWALI ຊຶ່ງເປັນພັກຮູ້ກັນໃນນາມ ວັນບຸນແຫ່ງແສງໄຟ ອັກຄີພັຍຮ້າຍແຮງ ເລີ້ມຂຶ້ນ ທີ່ສາງເກັບເຄື່ອງໃນບ້ານ PALLIPAT ປະມານ 90 ຫລັກກິໂລແມັດ ຫ່າງຈາກເມືອງທ່າ CHENNAI ຮວມຢູ່ໃນຈຳນວນ ພວກທີ່ເສັຽຊີວິດນັ້ນ ແມ່ນພວກທີ່ໄປຊື້ ໝາກກະໂພກ ສຳລັບງານບຸນ ການສເລີມສລອງ ງານບຸນ DIWALI ໄດ້ຈັດກັນ ຫລາຍໆມື້ ແລະຮວມທັງການນຸ່ງເຄື່ອງນຸ່ງໃໝ່ ການກິນນ້ຳຫວານ ແລະອາຫານຫວ່າງ ຮ່ວມກັນ ຕລອດທັງການໄຕ້ໂຄມໄຟ ທຽນໄຂ ແລະຈູດ ໝາກກະໂພກ ໃຫ້ຫລາຍ ເທົ່າທີ່ຈະຫລາຍໄດ້ ກອງທັບສະຫະຣັດໄດ້ຍົກເລີກແຜນການ ທີ່ຈະສົ່ງກອງພົນນ້ອຍທະຫານບົກ ທີ່ມີກຳລັງ 3 ພັນ 500 ຄົນໄປຍັງອີຣັກ ໃນເດືອນມັງກອນປີ ໜ້າ ໂດຍໃຫ້ເຫດຜົນວ່າ ສະພາບຄວາມປອດ ພັຍໄດ້ດີຂຶ້ນໃນອີຣັກ ກະຊວງ ປ້ອງກັນປະເທດ ສະຫະຣັດ ກ່າວໃນມື້ວານນີ້ວ່າຕົນຈະບໍ່ສົ່ງ ກອງພົນດັ່ງກ່າວ ຊຶ່ງຈະໄປແທນ ກົມກອງທີ່ຈະ ມີການຖອນອອກຈາກອີຣັກ ເລີ້ມໃນຕົ້ນປີໜ້ານີ້ ເຈົ້າໜ້າທີ່ ກະຊວງປ້ອງກັນປະເທດກ່າວວ່າການຕັດສິນໃຈ ທີ່ວ່ານີ້ ແມ່ນອີງຕາມ ການຊັ່ງຊາ ຕີຣາຄາຢ່າງລະອຽດ ເບິ່ງສະພາບໃນດ້ານຄວາມປອດພັຍ ຢູ່ໃນອີຣັກ ແລະຄວາມສາມາດ ທີ່ດີຂຶ້ນເລື້ອຍໆ ຂອງກຳລັງຮັກສາຄວາມສະງົບ ຂອງອີຣັກ ໃນການໃຫ້ການ ປົກປ້ອງຄຸ້ມຄອງ ປະຊາຊົນ ເຈົ້າໜ້າທີ່ເວົ້າວ່າ ທະຫານກອງພົນດັ່ງກ່າວ ຈະຖືກສົ່ງກັບຄືນ ເຂົ້າໄປຍັງກອງກຳລັງ ທີ່ສາມາດນຳໃຊ້ໄດ້ ຂອງກອງທັບສະຫະຣັດ ເຂົາເຈົ້າບໍ່ໄດ້ເວົ້າວ່າທະຫານຈຸນີ້ ຈະຖືກສົ່ງໄປຍັງ ອັຟການິສຖານແທນ ບ່ອນທີ່ກຳລັງ ທະຫານອະເມຣິກັນພວມສູ້ຣົບກັບ ການກໍ່ກະບົດ ທີ່ຮ້າຍແຮງຂຶ້ນ ຂອງພວກທາລີບານ ປະທານາທິບໍດີ ທີ່ຖືກໂຄ່ນລົ້ມ ຂອງຮອນດູຣັສ ທ່ານ MANUEL ZELAYAກ່າວວ່າ ການເຈຣະຈາ ເພື່ອຍຸຕິ ການປະເຊີນ ໜ້າ ທີ່ເກີດຈາກ ການຂັບໄລ່ທ່ານອອກຈາກອຳ ນາດນັ້ນ ໄດ້ແຕກຫັກລົງແລ້ວ ໃນການຖແລງ ຈາກສະຖານທູດ ບຣາຊີລທີ່ນະຄອນຫລວງ TEGUCIGALPA ບ່ອນທີ່ທ່ານ ເຂົ້າໄປລີ້ພັຍ ຢູ່ນັ້ນ ທ່ານ ZELAYAກ່າວຕໍ່ພວກນັກຂ່າວວ່າ ການເຈຣະຈາ ໄດ້ຖືກໂຈະ ຈົນກວ່າຝ່າຍກົງກັນຂ້າມ ນຳສເນີໃນອັນທີ່ ທ່ານເອີ້ນວ່າ ທ່າທີທີ່ ສົມເຫດສົມຜົນ ທ່ານ VICTOR MEZAນຶ່ງໃນຄະນະ ເຈຣະຈາ ຂອງທ່ານ ZELAYA ກ່າວວ່າ ຂໍ້ສເນີ ຂອງຝ່າຍ ປະທານາທິບໍດີຮັກສາການຊົ່ວຄາວ ທ່ານ ROBERTO MICHELETTI ແມ່ນເປັນທີ່ ຮັບເອົາບໍ່ໄດ້ ຂໍ້ສເນີທີ່ວ່ານີ້ ໄດ້ຮຽກຮ້ອງໃຫ້ ສານສູງສຸດ ຂອງຮອນດູຣັສ ເປັນຜູ້ຕັດສັນວ່າຄວນມີການ ອະນຸຍາດໃຫ້ ທ່ານ ZELAYA ກັບຄືນເຂົ້າກຳ ອຳນາດໃໝ່ອີກຫລືບໍ່?ເຖິງແມ່ນທ່ານ ZELAYA ໄດ້ໃຫ້ທັສນະ ດັ່ງກ່າວກໍຕາມ ແຕ່ຜູ້ຕາງໜ້າຂອງທັງສອງຝ່າຍ ກ່າວວ່າ ການເຈຣະຈາ ຍັງຈະດຳເນີນຕໍ່ໄປ ເຈົ້າໜ້າທີ່ອະວຸ ໂສຄົນນຶ່ງ ຂອງເກົາຫລີເໜືອ ໄດ້ຮັບວີຊ່າໃຫ້ ເດີນທາງມາ ຢ້ຽມຢາມສະຫະຣັດ ໃນເດືອນນີ້ ໃນເວລາທີ່ປະເທດທັງສອງກຳລັງພະຍາຍາມ ຊອກຫາຊ່ອງທາງ ເພື່ອຟື້ນຟູ ການເຈຣະຈາປົດ ອາວຸດທີ່ຕົກຢູ່ໃນສະພາບ ບໍ່ໄປບໍ່ມາ ກະຊວງການຕ່າງປະເທດ ສະຫະຣັດ ໄດ້ໃຫ້ອະນຸມັດຕໍ່ການຂໍວີຊ່າ ຂອງ ທ່ານ RI GUN ຜູ້ອຳນວຍການ ຜແນກກິຈການອະເມຣິກາ ຂອງກະຊວງການຕ່າງປະເທດ ເກົາຫລີເໜືອ ເກົາຫລີເໜືອ ຢາກເປີດການ ເຈຣະຈາ 2 ຝ່າຍກັບສະຫະຣັດ ແລະໄດ້ເຊື້ອເຊີນ ທູດພິເສດ ຂອງສະຫະຣັດ ທ່ານ STEPHEN BOSWORTHໃຫ້ເດີນທາງ ໄປຢ້ຽມຢາມ ພຽງຢາງ ຣັຖບານທ່ານ OBAMA ໄດ້ສະແດງໃຫ້ເຫັນຢ່າງຈະແຈ້ງວ່າ ຕົນຢາກໃຫ້ ການເຈຣະຈາ ໃດໆກໍຕາມ ຕ້ອງມີທັງ ເກົາຫລີໃຕ້ຈີນ ຣັດເຊັຽ ແລະຍີ່ປຸ່ນ ຮວມຢູ່ດ້ວຍ ມາຮອດ ປັດຈຸບັນນີ້ ຍັງບໍ່ມີໝາຍກຳນົດການໃດໆ ກ່ຽວກັບການເຈຣະຈາ ຢ່າງເປັນທາງການ ສຳລັບນັກການທູດຂອງເກົາຫລີເໜືອ ທ່ານນີ້ ໃນລະຫວ່າງ ການຢ້ຽມຢາມ ຂອງທ່ານ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ